maintext:
Тихомир Тодоров №1 на ПСК Черно море за 2016 г.
Специален приз получи най-бързият български плувец в кралската дисциплина 100 метра свободен стил Александър Николов
Плувецът Тихомир Тодоров оглави Топ 10 на комплексния шампион на България по плуване и носител на „Купа България“ за 2016 г. за всички възрасти – ПСК Черно море. Тържествената церемония, на която бе огласена десетката, се проведе в Юнашкия салон. Плувците и треньорите им бяха наградени с парични премии и ваучери.
Приветствия към състезателите отправиха председателят на ПСК Черно море – Чавдар Трифонов и Миролюб Адамов – зам.-председател, членовете на УС – Надежда Парушева, Николай Николаев и Владислав Върбанов, главният треньор на черноморци Никола Петров и президентът на клуба по художествена гимнастика Чар-ДКС – Мария Чиприянова. Състезателите аплодираха и треньорите – Борислав Георгиев, Калоян Георгиев, Антон Гиляревский, Доротея Славкова и Меглена Николова, както и олимпиецът Александър Николов.
С прекрасните си изяви талантливият Тихомир е натрупал общо 128 т. Това му отрежда почетното първо място в десетката на клуба. Тодоров има общо 16 медала – 9 златни, 5 сребърни и 2 бронзови.
Втори в десетката е Виктор Николов с актив от 124 т. Той е спечелил общо 7 медала – 2 златни, 3 сребърни и 2 бронзови. На трета позиция се нарежда Стилина Иванова. Стилина е събрала 115 т. Очарователната варненка е извоювала 9 медала в индивидуалните дисциплини и общо 8 в щафетните плувания. Подгласници на тримата призьори са – Александра Русева ( 96 т. ) , Рафаела Татарова (81 т.) , Богослава Дянкова (70 т.) , Лилия Тодорова (68,88 т.) , Бояна Кирчева (68,87 т.) , Калина Николаева (57 т.) и Божидара Орленко (55 т.).
Специален приз получи най-изявеният състезател на ПСК Черно море – най-бързият български плувец в кралската дисциплина 100 метра свободен стил Александър Николов.
През 2016 година той прати в историята стария рекорд на Краля на спринта – Цветан Голомеев, в дисциплината 100 м свободен стил ( 50.27 ) , поставен на 14 юли 1988 г. в София. По време на Открития държавен личен шампионат за мъже, жени и младежи тази година в София Сашо преплува 100 м за 50,03 сек. Александър Николов сбъдна една своя голяма мечта и плува на олимпиадата в Рио, рамо до рамо с легенди в световното плуване, сред които неотразимият Майкъл Фелпс. Нашето момче се класира на 41 място в дисциплината 100 м свободен стил.
По време на тържествената церемония специално внимание бе отделено на рекордьори от клуба през изминалата 2016 година. Това са Калина Николаева, Валентин Чайков, Лъчезар Добролевски, Виктория Радева и Ева Вълева.
Калина Николаева се състезава се във възрастова група „Деца до 12 г.”. През 2016 г. тя е 14-кратна шампионка на България. На ДЛОП Деца 12 г. 25 м басейн месец февруари е 7 – кратна републиканска шампионка. На ДЛОП за Деца 12 г. на 50 м басейн през месец юни Калина е 7 кратна републиканска шампионка През годината Калина направи 2 2 поправки на национални рекорди – 20 от тях за възраст Деца до 12 г. и две за по-горна възрастова група – при Девойки младша 13-14 г. През 2016 г. тя е спечелила 59 медала / 50 златни и 9 сребърни/ от различни национални и международни състезания, както и редица награди за най-добър състезател. Към момента е носител на 28 национални рекорда в различни възрастови групи.В някои от дисциплини се нарежда сред Топ 5 на жените в България за 2016 г., като най-силните й постижения са на 400 м. съчетано плуване.
Валентин Чайков е талантът, който също носи много поводи за гордост на клубното ръководство не от една, а от цели две държави – България и Унгария. Той е роден през 2004 г. и се състезава във възрастова група „Деца до 12 г.“. През 2016 г. Вальо е 14 кратен национален шампион на България; 2 кратен национален шампион и 3- кратен национален рекордьор на Унгария.
На ДЛОП за деца до 12г., на 25 м басейн през февруари Чайков е 7-кратен национален шампион на България. И още нещо – на този шампионат той има два национални рекорда на България индивидуално.
На ДЛОП за деца до 12г., на 50 м басейн през юни даровитият плувец е 7 кратен национален шампион на България, като има 3 национални рекорда на България индивидуално. Валентин Чайков е 2-кратен национален шампион на Унгария. На националния шампионат на страната на 50 м басейн през юли в Будапеща той спечели и бронзов медал и стори истинско чудо – подобри 6 национални рекорда на страната. Участвал е още на 4 международни турнира -3 в Унгария и 1 в Сърбия. Има 15 поправки на национални рекорди на България и 3 на Унгария.
Валентин е носител на поправки на 26 национални рекорда на България и 3 национални рекорда на Унгария за 2016 г. Три пъти е печелил приз за най-добър състезател при момчетата до 12 год. на републикански шампионати и международни турнири. Включен е в официалната ранглиста на плувната федерация на Унгария за национални рекорди – заедно с Милак Кристоф , Кристиан Такач , Доминик Козма , Петер Бернек и Даниел Дюрта (европейски ,световни и олимпийски шампиони). През отиващата си година е носител на 29 златни , 7 сребърни и 1 бронзов медал от национални шампионати на България и Унгария, както и от 4 международни турнира.
Другият рекордьор на клуба – Лъчезар Добролевски, е спечелил общо 18 медала – 7 златни, 9 сребърни и 2 бронзови. В дисциплината 100 м кроул, на 25 м басейн, Лъчезар постигна нов национален рекорд във възрастта Деца до 12 г. Съотборничката му Виктория Радева има общо 58 медала – 36 златни, 11 сребърни и 11 бронзови. Това са отличия от държавни първенства, национални и международни турнири. Виктория има и индивидуален рекорд на 400 м съчетано плуване, който е от силен международен турнир по плуване в Ниш.
На републиканското първенство през лятото Ева Вълева записа рекорд на 50 м свободен стил във възрастта „Весел делфин“.
Изключително много поводи за радост има клубното ръководство тази година. Най-значимият – участието на олимпиадата в Рио на Александър Николов. И разбира се, множеството рекорди, подобрени от плувците на „Черно море“, покритият от Тихомир Тодоров норматив за предстоящото европейско първенство. През 2016 г. клубът има балкански шампион в лицето на Виктор Николов. Той спечели титла в дисциплината 100 м бътерфлай на балканиадата в Гърция. Трима плувци от клуба участваха на европейско първенство за младежи в Унгария – Павлина Тодорова, Виктор Николов и Тихомир Тодоров.
През 2016 г. състезателите от всички възрасти в ПСК „Черно море“ са извоювали рекордните 195 медала. От тях 84 са златните отличия, сребърните са – 63, а бронзовите медали – 48. Това са отличия само от държавни първенства.
Главният треньор на черноморци Никола Петров приветства състезателите и им пожела: „Нека бъдем още по-силни, да отстояваме всичко, което сме постигнали. От 25 г. клубът няма такива успехи.Предстои ни много тежка година – с отговорни състезания и в България, и в чужбина. Надявам се да отстоим позициите си и да бъдем още по-силни!“.
Председателят на ПСК „Черно море“ Чавдар Трифонов изрази задоволството си от успехите на тима и пожела през следващия олимпийски цикъл от клуба да има двама състезатели на олимпиада.
„Не само рекордите, а и медалите имат дял в класирането. Треньорите от клуба са пренесли целия си живот на басейна“. Виждам огромно желание в очите на всички състезатели. Надявам се, че тази непревземаема крепост „Младост“ ( Пловдив ) вече е превзета“, обърна се към състезатели и треньори Надежда Парушева, член на УС на клуба.Децата поздрави и президентът на „Чар-ДКС“ Мария Чиприянова. „Нека пътят да бъде един – треньор, състезатели и родители да работят взаимно. Да вървят ръка за ръка – само тогава идват успехите“, категорична бе Чиприянова. Малките грации от „Чар“ подариха на плувците за новогодишните празници прекрасна композиция.


title: Реформаторите върнаха мандата

maintext:
Реформаторите върнаха мандата
Представителите на Реформаторския блок върнаха третия мандат на президента Росен Плевнелиев. На мен се падна тежката задача да съобщя, че ние не можахме да постигнем съгласие за излъчване на министър-председател в рамките на възложения от вас срок, заяви депутатът от Реформаторския блок и зам.-председател на СДС.
„Наистина положихме максимални усилия, но не се стигна до съгласие и коректно беше да дойдем и да съобщим това решение, че нямаме възможност да излъчим министър-председател”, каза той.
От своя страна държавният глава благодари за усилията, които са положили: “Пред очите на целия народ и на цялата нация, в Народното събрание, по един много коректен и институционален начин вие водихте преговори”.
В 12 ч. президентът ще направи официално изявление.
Последният трети опит за съставяне на правителство се провали, след неуспешни преговори с ГЕРБ и Патриотичния фронт. Трите политически сили не успяха да изгладят различията си и на пролет ще застанем пред урните. Пенсиите и закона за антикорупцията се част от разделителните линии. Тепърва ще се види какво се случва и с промените с мажоритарната избирателна система след референдума.

fasttext_language: bg


title: Вятърът във Варна “оглозга” цял блок

maintext:
Вятърът във Варна “оглозга” цял блок
Цял жилищен блок във Варна остана без изолация заради силния вятър, който продължава вече втори ден. “Оглозганата” от вятъра кооперация е на бул. “Левски” срещу заведението “Евридей”.
От Гражданска защита напомнят на жителите на града да обезопасят терасите и прозорците си. Над 25 сигнала от сутринта до момента са подадени от граждани до оперативния дежурен при Община Варна заради силния вятър – за паднали клони, ламарини, парчета от мазилки. Всички сигнали се разпределят за реакция по компетентност към дежурните екипи в районни кметства, РС „Пожарна безопасност и защита на населението”, ОД на МВР.
По данни на НИМХ – филиал Варна, скоростта на вятъра днес е около 10 – 12 м/s , като на места поривите стигат до 17 -20 м/s. От „Гражданска защита” напомнят за необходимостта от обезопасяване на тераси, прозорци, покривни помещения, за да се избегнат случаи на падащи предмети.
През нощта и утре преди обяд ще бъде облачно с прекъсвания ще вали сняг, ще се образува и снежна покривка. Ще продължи да духа силен вятър от север-северозапад. По-значителни ще са валежите в Югоизточна България. По пътищата и особено по проходите ще има виелици и навявания. Минимални температури от минус 6 до минус 1 градус. Утре следобед от север на юг валежите ще спрат, облачността ще намалее, вятърът чувствително ще отслабне. Максималните температури ще са между минус 3 и плюс 1. Вълнение на морето през нощта 4-5 бала, в заливите 3-4. Утре следобед спадане 3-4 бала. Температура на морската вода 4-5 градуса.
В новогодишната нощ облачността ще намалее до ясно, вятърът ще е много слаб от запад. Ще бъде студено с минимални температури -7 – -2 градуса, на места до минус 10 градуса. В неделя, през първия ден от 2017-та година, ще е предимно слънчево, максималните температури слабо ще се повишат.
В понеделник и вторник ще е предимно слънчево. Сутринта във вътрешността на района ще е много студено с минимални температури -10 – -5 градуса, само по поречието на Дунав и по крайбрежието -5-0. Вятърът от югозапад постепенно ще се усилва до умерен и дневните температури ще се повишат до 2-7 градуса.


title: Обсъждаме бюджета на Варна

maintext:
Обсъждаме бюджета на Варна
Публично обсъждане на проектобюджета на Община Варна за 2017 г. ще има днес от 15:30 часа. То ще се проведе в зала „Пленарна” и е по покана на кмета Портних. Поканени за обществения дебат са всички варненци, представители на бизнеса, неправителствени организации и цялата варненска общественост.
Макрорамката на бюджета за 2017-а е 260,7 милиона лева. Не се предвижда увеличение на данъците и общинските такси, се посочва в проекта, качен на сайта на общината.
Приоритетите на Бюджет’2017 ще са пет – Варна – Европейска младежка столица, запазване на данъчната тежест на гражданите, реализацията на европейските проекти ( на обща стойност над 142 милиона лева), образование и младежки дейности и продължаване темпа на развитие на Варна чрез инвестиране в капиталова програма (заедно с европейските проекти възлиза на 168 милиона лева).


title: Честваме Света Анастасия

maintext:
Честваме Света Анастасия
На 22 декември честваме Света Анастасия. Имен ден празнуват всички с имената Анастасия, Анастас, Анастаса, Анасташа, Ася, Наташа, Настя, Настас, Сийка, Сия.
Вярва се, че в която къща не се празнува денят на света Анастасия, непременно ще се случи нещастие. Жените и особено майките не трябва работят нищо, за да не се разболеят децата им.
Според народното поверие, ако на този ден времето е хубаво, през юни ще е суша, а ако вали – и през юни ще е дъждовно. Времето на следващия ден определя по същия начин времето през юли.
Света Анастасия била дъщеря на знатен и богат римлянин. Баща й бил езичник, но майка й изповядвала християнската вяра. В онова време (III в.) знатните римляни, като уважавали науката, полагали големи грижи за възпитанието на децата. Възпитанието на Анастасия било поверено на учителя Хрисогон, известен със своя ум и ученост. От своята майка и от учителя си Анастасия била въведена в християнската вяра.
След време, тъй като не се отказала от вярата си, въпреки всички мъки, на които била подложена, тя била привързана към четири стълба и изгорена през 290 г.
Една християнка погребала тялото й, което останало невредимо в огъня. Мощите ѝ след това били отнесени в Цариград. В народните представи светицата е християнизираният образ на смъртта.
Вярва се, че в която къща не се празнува денят на света Анастасия, непременно ще се случи нещастие. Жените и особено майките не трябва работят нищо, за да не се разболеят децата им.
Според народното поверие, ако на този ден времето е хубаво, през юни ще е суша, а ако вали – и през юни ще е дъждовно. Времето на следващия ден определя по същия начин времето през юли.


maintext:
Деца от варненско школо събраха хиляди за 8-месечната Александра
3282,34 лв. събраха учениците от училище “Гео Милев” за 8-месечната Александра Кръстянина от Варна. Малката Александра е родена на 4 април 2016 г. с рядката диагноза фибуларна хемимелия на дясно краче – пълна липса на малък пищял и скъсен крак с деформирани глезен и стъпало.
Инициативата за събиране на средства в училището започна от 12 “б”, с класен ръководител Живка Трифонова. Учениците пожелаха да отбележат своята последна година в училището с добро дело – да поставят дарителска кутия във фоайето на училището в помощ на Алекс. Идеята прерасна в Коледна работилница, където се изработваха различни предмети и празнични картички. Всичко създадено от ученици, учители и родители беше предложено на Коледния базар в училището. Събраните средства са преброени и днес са внесени в сметката на Александра.
Най-добрият специалист в света по реконструкция на крайници в комбинация с удължаване дава становището, че момиченцето има само един шанс за правилно извършване на процедурата, в резултат на което да има почти нормално краче и глезен. Той препоръчва лечение, което трябва да се проведе между 12 и 24-месечна възраст, за което е необходима сумата от 395 000 лв. Родителите на Александра подават документи във Фонд за лечение на деца за финансиране на лечението. В края на август получават отказ, който обжалват в момента.
Ако имате и вие желание да помогнете със средства, ето и данните на банковата сметка:
Централна Кооперативна Банка
BIC: CECBBGSF
IBAN: BG40CECB979040G7448700
Титуляр: Александра Александрова Кръстянина, Варна
PayPal: veni_sun@abv.bg
Титуляр: Венета Кръстянина (майка)
Можете да помогнете и като дарите SMS с текст на латиница DMS ALEXANDRA на номер 17 777.


title: Стефановден е!

maintext:
Стефановден е!
На 27 декември се почита паметта на Свети Стефан. Стефановден е денят на свети Стефан. Чества се на третия ден след Рождество – 27 декември. Почитта към този светец е голяма. От времето на Апостол Павел насам всички наричат Св. Стефан пръв мъченик (първомъченик), защото е първият мъченик за християнската вяра.
По традиция, младото семейството отива на гости на кумовете, кръстниците или родителите си, а на трапезата се хапват месни ястия. Традиционно се приготвя свинско с кисело зеле или баница с месо. От Стефановден до Йордановден се спазват обичаите характерни за Мръсните дни – жените не бива да метат, мият косите си, перат, не се правят венчавки, кръщенета, опела.
На този ден празнуват всички с имената Стефан и Стефка и производните им: Стефи, Стефко, Стефанка, Стефания, Фани, Теки, Венчо, Венцислав, Венцислава, Стамен, Стан, Стамена, Станчо, Станимира, Станислава, Стане, Цако, Цанко, Цано, Цанчо, Цанка, Стою, Стоян, Стояна, Стоичко, Стойчо, Стоимен, Шон, Шона, Запрян и други.


title: Слънчев и свеж последен работен ден

maintext:
Слънчев и свеж последен работен ден
Днес ще е предимно слънчево с разкъсана облачност по Черноморието. Чака ни ведър и свеж последен работен ден преди Коледа!
Ще продължи да духа до умерен североизточен вятър, съобщават от Националния институт по метеорология и хидрология.
Максималните температури ще са между 3° и 6°. Температурата на морската вода е 6°. Вълнението на морето е 2-3 бала.


maintext:
Анита Мейзер се призна за виновна, ще лежи 3 години в общежитие
Варненският окръжен съд призна Анита Мейзер за виновна в това, че на 14 август във Варна, причинила смърт по непредпазливост на съпруга си Николай Димов. Тя бе призната за виновна и за това, че на същата дата, в сградата на ОД на МВР – Варна, предложила подкуп – сумата от 30 000 евро на полицейски служител, за да не извърши действие по служба – да не я задържи по Закона за МВР при налични данни за извършено престъпление от НК.
Съдът й наложи наказания и за двете престъпления от 4 години и 6 месеца, които редуцира с 1/3, тъй като делото бе разгледано в условията на съкратено съдебно следствие. Мейзер се призна за виновна и прие да не се събират доказателства в съдебната фаза. Тя ще търпи най-тежкото от двете наказания, а именно 3 години “лишаване от свобода” при първоначален общ режим в затворническо общежитие от открит тип, както и глоба в размер на 7000 лева. Съдът зачита предварителното задържане на подсъдимата по настоящото дело, считано от 14 август.
Анита Мейзер бе осъдена да плати и обезщетение на наследниците на Николай за претърпените неимуществени вреди в резултат на престъплението – сума в размер на 150 000 лева, ведно със законната лихва върху тази сума. Съдът отхвърли гражданския иск до сумата от 300 000 лв. като неоснователен.
„През четиримесечния си престой в ареста се опитвах да си обясня как стигнах до тук. Ние имахме чудесни отношения със съпруга ми. Той имаше понякога странни желания и аз ги изпълнявах. Грешката ми беше, че не казах на майка му и сестра му какво е намислил, може би щяха да го спрат” , бяха последните думи на подсъдимата в съда.
Присъдата може да се обжалва или протестира пред Апелативен съд – Варна в 15-дневен срок от днес.


maintext:
До две години населението в България пада под 7 млн.
България тази година поставя антирекорд за най-ниска раждаемост, откакто се води статистика. Населението на страната в края на тази година ще е около 7 100 000 души, но след две години със сигурност ще падне под 7 млн., сочат изчисленията на журналиста Стоян Георгиев, представени в студиото на „Тази сутрин”.
През 2016 г. България ще отбележи исторически рекорд за най-малко родени деца, откакто се води статистика за това.
До вчера на територията на страната ни са родени 59 633 деца и вероятно до края на годината този брой ще прескочи границата от 60 000, но с много малко.
До момента рекордът за най-малко родени деца „се държи” от 1997 г., когато ражданията бяха 64 125. За сравнение през 1950 г. новородените са били 182 571.
Само в три области на България тази година има по-голям брой раждания от миналата – във Велико Търново (с 286), София – 177 и Бургас (където ръстът обаче е минимален, 16).
Особено голям отрицателен прираст има в област Пловдив (- 425), а най-големият относителен отрицателен прираст е в Хасково.
Показателна е ситуацията във Видинска област, където – за цялата област – ражданията до момента са 386. Миналата година са били съвсем малко повече – 407.
Хората, напуснали България, тази година са 28 хил., а дошлите са 25 хил. Сред пристигналите у нас най-многобройни са гражданите на Сирия, Русия и Турция.
Статистиката сочи още, че тази година тежките пътно-транспортни произшествия са повече от миналата година.
През 2015 г. те са били малко над 6000, докато само до 1 октомври тази година са близо 6300.


maintext:
Ако сте пропуснали да платите местни данъци и такси
Касите ще са променено работно време около празниците
От 23-ти декември (петък), касите за заплащане на местни данъци и такси, находящи се на бул.”Сливница” № 191 (сградата на Изчислителния център) и на бул.”Ген.Колев” № 92 (сградата на район “Приморски”) ще работят от 8 ч. до 17.30 ч. вместо както обикновено от 9 до 17.30 часа.
На 30 декември, касите и гишетата за приемане на документи, находящи се на бул.”Сливница” №191, бул.”Ген.Колев” № 92 и площад “Мусала”, ще работят от 8.30 ч. до 10.30 ч., поради годишно приключване, съобщават от дирекция „Местни данъци и такси“ към Община Варна.
Данък недвижими имоти, данък върху превозните средства и такса битови отпадъци се заплащат на две равни вноски съответно до 30 юни и до 31 октомври. На предплатилите до 30 април за цялата година се прави отстъпка от 5%


title: Новa година на кея! Заповядайте!

maintext:
Новa година на кея! Заповядайте!
Ресторант Pier 2 изкушава с класно меню и изискани забавления
Правило е, че Новата година трябва да се посреща така, както искаме да преминат следващите 12 месеца от живота ни. А кой би отказал цяла година на брега на морето, в изискана обстановка, изобилие от гурме изкушения и подбрана с вкус музика?
За да се сбъдне “заклинанието” Вашето място за посрещането на новата 2017-а е ресторант Пиер 2 в новата пешеходна зона на пристанището. Музиката в празничната нощ тук ще подбират опитни DJ-и. A хитът на вечерта ще са новоизгряващите звезди на родната попсцена Симона Загорова и Христо Младенов.
Тя е млада, чаровна и неподправена, бързо набираща популярност на българската музикална сцена благодарение на уникалния си глас и сценично присъствие. Репертоарът й включва световни денс хитове, авторски изпълнения и микс от популярни златни български хитове.
Христо Младенов е сензацията от отбора на Данчо Караджов в тв формата „Гласът на България”. Младият изпълнител достигна до полуфинала на предаването и събра много фенове не само сред зрителите, но и сред утвърдени бг изпълнители от всички жанрове. Христо Младенов е носител на престижната втора награда от конкурса „Бургас и морето” 2016 в дуетна песен с Димитър Атанасов.
И разбира се: Дунавско хоро, празнична новогодишна заря, изненади за всеки гост и томбола!
За гостите на Pier 2 шеф-готвачът е подбрал следното празнично меню:
Празнична салата Пиер 2 (белени домати, печен пипер, катък, хайвер от патладжан, маслини, червен лук, билкова брускета)
Студено предястие: Маринована с цитруси сьомга, карпачо от краставици, заквасена сметана и каперси
Топло предястие: Зелева сарма с пуешко месо
Основно ястие (по избор)
Свински Т-бон стек с барбекю сос
Стек от сьомга
Пилешко филе със сос от зелени билки
Всички основни ястия ще бъдат сервирани с гарнитура от зеленчуково рагу от гъби, тиквички, аспержи, картофи, домат, зелен лук, билки
Традиционна баница с късмети
Плато с колбаси и сирена
Сезонни плодове
Десерт: Комбинация от легендарните домашно приготвени сладки Пиер 2
Напитки
100 мл аперитив (водка Руски Стандарт или ракия Бургас 63)
Минерална вода Банкя 500 мл
Шампанско 1/4 бутилка на човек
Цената на куверта е 110 лева
За деца от 0 до 5 години – безплатно
За деца от 6 до 12 години – 60 лева онинклузив куверт – безплатна консумация на храни и напитки от Новогодишното меню или от основното меню на ресторанта
Телефон за резервации 0882 883 883


maintext:
На Бъдни вечер: Французите ядат миди „Сен Жак”, австрийците – торта „Сахер”
Знаем какви са традиционните храни, които присъстват на коледната трапеза в България, но вижте какви интересни ястия са включени в празничното меню в различни кътчета на планетата.
Във Франция на Коледа традиционно се похапват миди “Сен Жак” с билки и сирена, поднесен в малки черупки като предястие. Всеки французин свързва този празник именно с аромата на морските дарове.
В Мексико похапват празнично коледно ястие, наречено “Чили ен ногад”. Състои се от пълнено месо, печени чушки, кремообразен сос с орехи и семена от нар.
Подобно на французите и италианците залагат предимно на морски деликатеси на Коледа. Калмари, лингуини с миди, скариди – всичко в тази вечеря в чест на раждането на Исус е абсолютно съвършенство.
В Русия коледните предястия се отличават с много кисели и солени вкусове, а платата с маринована риба са любим празничен деликатес на малки и големи в тази страна.
За бразилците на коледната трапеза се сервира пуйка, маринована в шампанско и подправки. Името на това ястие е “Чея де натал”.
Австрийците са привърженици на една специална торта, която задължително присъства на масата по Коледа. Това е тортата “Захер”, която има приятен шоколадов блат и се поднася със сладко от кайсии.


maintext:
Нова пластика намери място в градската градина
Художествена пластика “Сценка”, дело на скулптора Альоша Кафеджийски, е новата забележителност в градинката между Драматичния театър и филиала. Високата около 3 метра стълба, на която се е покатерило момиче, загледано в сгушена на земята котка, вече провокира интереса на минувачите.
“Приемат се всякакви интерпретации на пластиката – може да е по Булгаков – „Майстора и Маргарита”, с невероятния котарак Бегемот, а може да е стълба към безкрая… Аз съм скулпторът, който е приятел на котката”, сподели Альоша Кафеджийски. „Културата във Варна е жива и това е много важно за времето, в което живеем. Ценно е, че се намират средства за подпомагане на творчеството и резултати има заради това разбирателство между хората, които ръководят, и творците. Важно е този баланс да продължи”, допълни той.
„Стана хубава традиция да завършваме годината с изкуство. Благодаря на всички, с които стъпка по стъпка заедно успяваме да включваме изкуството в градската среда на Варна. Ще продължим още по-активно и догодина”, каза кметът Иван Портних.


maintext:
Пламен Марков поставя “Влюбеният Шекспир” на варненска сцена
„Влюбеният Шекспир” е първата премиера на Варненския драматичен театър за 2017 г., дело на проф. Пламен Марков, един от най-изтъкнатите представители на съвременния авторски режисьорски театър в България. С неговото име са свързани едни от най-успешните постановки на Варненския драматичен театър както във времето назад, така и през последните години. Достатъчно е да припомним само абсолютния връх „Ричард III” с 3 награди ИКАР, без да забравяме и последните топ спектакли на професора “Вуйчо Ваньо”, „Ревизор”, „Ретро” и „Брак по принуда”.
Както обикновено, така и сега стилът Пламен Марков започва от превода и адаптацията, за да обхване след това и всички режисьорски компоненти на театралната постановка. Ползвани са също преводни текстове от Валери Петров, Владимир Свинтила, също стихове от Кр. Марлоу, преведени от Александър Шурбанов и Евгения Панчева. Става дума за онзи романтичен сюжет, залегнал в основата на прочутия британско-американски филм от 1998 г. на Джон Мадън, с Гуинет Полтроу, Джоузеф Файнс и Джуди Денч, спечелил цели 7 награди Оскар.
Почти 2 години продължават преговорите на Театрално-музикалния продуцентски център Варна за получаване на авторските права върху драматизацията на Ли Хол, по сценария на Марк Норман и Том Стопард.
И както може да се очаква, в своя постановъчен екип Пламен Марков отново ангажира художничката Мира Каланова и композитора Калин Николов – същото звездно трио, което изведе на върха и „Ричард III”. Любопитна е сега смяната на гледната точка – от историческата драма на Шекспир към любовната история с Шекспир, която – макар и базирана върху някои исторически лица, все пак е измислена. „Влюбеният Шекспир” се позовава на театрален дневник, в който Филип Хенслоу, собственик на театър и продуцент, ако трябва да употребим днешна лексика, си е записал кому какви пари е изплатил.
Много от героите, репликите и сюжетните похвати се отнасят до пиесите на Шекспир, така че в съвременното преживяване на Шекспир присъства и автентичният Шекспир. Хореографията и сценичния бой разработва Камен Иванов, младата и талантлива варненка Василена Ялъмов, сега студентка по сценография в НАТФИЗ, асистира на доц. Мира Каланова.
Адриан Филипов и Цветина Петрова изпълняват централните роли на Ромео и Жулиета, но в тази комедия за недоразуменията около написването на прочутата пиеса „Ромео и Жулиета” и забраната жени да играят в театъра, значение имат, естествено, всички останалите персонажи.
Цялата артистична свита около „Влюбеният Шекспир”, въоръжена със съответната доза английски хумор, се е наела да разясни, кога, как и защо все пак се влюбва човек!
Отговора на този, несъмнено съществен въпрос, може да научите най-скоро на 21 и 24 януари 2017 г., когато на Основна сцена от 19.00 ще се състоят премиерните спектакли на „Влюбеният Шекспир”.


maintext:
Президентът на Румъния отказа да назначи мюсюлманка за министър-председател
Клаус Йоханес поиска нова номинация от социалдемократите
Румънският президент отхвърли кандидата на Социалдемократическата партия министър-председател. 52-годишната Севил Шайден трябваше да е първата жена и първият мюсюлманин начело на страната.
“Прецених внимателно аргументите за и против и реших да не приема това предложение”, каза днес Клаус Йоханис. Той не посочи мотивите, поради които отхвърля тази кандидатура, отбелязва информационният сайт “Зиаре”.
Държавният глава поиска социалдемократите, които спечелиха парламентарните избори на 11 декември, да направят ново предложение за поста министър-председател.
Лидерът на Социалдемократическата партия Ливиу Драгня предложи миналата седмица на среща с президента Севил Шайдех, бивш регионален министър, за новия министър-председател на Румъния.
Тогава Драгня изтъкна, че няма да прави друго предложение за премиер в случай, че държавният глава откаже да номинира Севил Шайдех. Според румънските издания Шайдех е сред най-близките хора до председателя на СДП Ливиу Драгня, който не може да стане премиер, защото има условна присъда за изборни злоупотреби. Драгня дори е кумувал на сватбата на Шайдех през 2011-а.
Актуална тема около номинацията на 52-годишната Севил Шайдех, която е от турско-татарското малцинство, мюсюлманка е, и е омъжена за сирийски гражданин, бе именно нейният съпруг – сириецът Акрам Шайдех. Сайтът на общността на разследващите журналисти в Румъния “Райз проджект” съобщи, че Акрам Шайдех е поддръжник на сирийския президент Башар Асад.


maintext:
Рождественско послание на Варненския и Великопреславски митрополит Йоан
Възлюбени в Господа братя и сестри, скъпи чеда на Варненска и Великопреславска Епархия,
Рождество Христово е свещен празник на радостта. Радва се днес Божията Църква. Радва се небето. Радва се земята. Радва се всеки човек. Радва се цялата вселена. Всички се радваме, че сме изминали още едно поприще на нашия живот- попрището на 2016 година. Ще започне Новолетието и отново ще броим дните на предстоящата година. Ние чуваме словата: „ Велика е тайната на благочестието: Бог се яви в плът“ (1Тим. 3-16). Това стана в оная свещена нощ, когато във Витлеемската пещера се роди Богомладенеца Иисус. Дойде в света Бог крепък и Отец на вечността, за да поведе със силата Си синовете на земята към вечността. За Себе Си Роденият от Дева рече: „ Аз и Отец едно сме“ ( Иоан 10:30). В Него светът видя и позна Бога ( Иоан 14:9) – откри му се цялата тайна на Божествения живот.
Дева днес ражда Превечния, както и Сам Божият Син каза на тайновидеца Иоан“ Аз съм Алфа и Омега, начало и край, Първият и Последният“ ( Откр. 22:13). Божият Син научи учениците Си да бъдат смирени : “ Поучете се от Мене, понеже съм кротък и смирен по сърце“ ( Мат. 11:29). И те наистина отидоха в света да проповядват словото и кръстната жертва на Сина Божий със смирено себеотречение. В свещената нощ на Богораждането земята предложи на Богомладенеца Христос пещера и ясли. Такава бе волята Божия, защото кротостта, смирението и любовта са Божествена сила, в която трябваше да бъде облечен Сина Божий, дошъл да спаси човека.
В този миг се радва човешкото сърце, което жадно търси щастие. Радва се човешката съвест, която не всякога има сили да надмогне своята немощ и закона на злото. И тя вече има велик водач към доброто. Радост озарява и духовно немощните хора, които безутешно лежат на одъра на духовната слабост. Но Сам Божият Син, раждането на Когото с такава радост днес празнуваме, казва: „ Ако някой Ме люби, ще спази словото Ми“ (Иоан 14-23). Няма друг начин да покажем своята любов към Него, освен като изпълняваме заповедите Му. Така ние ще осъществим дълбокия смисъл на нашата радост заради днешния велик празник.
В тая наша радост има нещо тъжно, но и нещо истинско и оправдано. Тъжно е, че не сме успели да достигнем в нашия личен, пък и в общия ни живот, било на Църквата или на обществото, това, което е цел на нашите желания и стремежи. Тъжно е, че се разделихме с хора загинали при трагични обстоятелства, случили се в нашата Епархия, в село Хитрино. Състрадаваме на онези, които загубиха своите сродници и своите домове. Изживяваме всички трагедии, които се случват в света, породени от греха и злото, което живее в нас и около нас. Ако сме страдали, ако сме били посетени от тежки изпитания, ако грижите и разочарованията още не са ни напуснали, все пак се радваме, че някъде на хоризонта изгрява с топла ласка благата надежда на Божието благословение.
Обичани в Господа братя и сестри,
Нека сега, когато духовно усещаме радостта от Рождението по плът на нашия Спасител Господ Иисус Христос и прекрачваме прага на Новата 2017 година, да отправим молитва към Всеподателя Бога за всекиго едного от нас, за народа ни, за държавата ни, за светата ни спасяваща Църква, за скъпата ни Варненска и Великопреславска Епархия и за цялата земя. Господи, помилвай и запази народа ни във всяка добродетел за всестранен напредък във вяра и в доброчестина! Господи, помилвай и запази нашата държава в мир, свобода, независимост и възход! Господи, помилвай и съхрани невредими от всяко зло всички чеда на Варненската и Великопреславска Епархия и укрепи светата наша Църква, за да бъде твърдиня на вярата и на здравия дух! Нека се осъществи благословението на ангелската песен: „ Слава във висините Богу и на земята мир, между човеците благоволение“!
Честито Рождество Христово!
Честита Новата 2017 година!


title: Националният балет на Испания

maintext:
Националният балет на Испания – за първи път във Варна
Билетите за спектакъла на 15 юни в Зала Конгресна вече са в продажба
Почитателите на страстното фламенко ще имат шанса да гледат четири спиращи дъха постановки в един спектакъл. За първи път пред българската публика ще се играят „Болеро” по музика на Равел, „Ritmos”, „Soleá del Mantón” и „Alento” по хореографията на Алберто Лорка, Бланка Дел Рей, Рафаел Агилар и Антонио Нахаро, който е и артистичен директор на балета.
Високо танцово майсторство, пищни костюми и сценография, чувствена и страстна музика, емблематични творби и вдъхновяващи спектакли са част от формулата на Националния балет на Испания да впечатлява и привлича световната публика отново и отново. В България четиридесетте звездни танцьори ще танцуват под акомпанимента на жива музика. Звукът на десетки кастанети и ритмичните удари на токовете на испанците ще вдигнат градуса в залата и ще подпалят сцената. А зрителите ще останат завинаги влюбени в горещия испански темперамент.
Националният балет на Испания е грандиозна структура, създадена от испанското Министерство на културата и е най-голямата институция, разпространяваща класически и съвременни трактовки на фламенко. Чрез него Испания пази дългогодишни традиции не само в този танц, но и в „сарсуела”, и в грациозния „ескуела болера”, които са претопени през 18. век от френски и италиански танци в испански стил.
Вече 38 години Балетът е музикалната емблема на Иберийския полуостров и изпълнява мисията си да развива и популяризира фламенкото по света. Този танц е под закрилата на ЮНЕСКО и е обявен за ценност за човечеството. С името на Националния балет е свързано творчеството на танцьори като Антонио Гадес, Хоакин Кортес, Ева Уербабуена, Хосе Антонио, Кармен Амая, Аурора Понс, Нана Лорка, Аида Гомес и много други.


maintext:
240 млн. долара дава Полша за “Дамата с хермелина”
В момента картината е собственост на аристократичната фондация Чарториски
Полша иска да купи от семейството на принц Чарториски най-известната изложена в страната картина – “Дамата с хермелина” на Леонардо да Винчи, съобщава специализираното издание Artprice, цитирано от БГНЕС . Платното е изложено в държавния замък Вавел в Краков и е собственост на аристократичната фондация Чарториски.
Правителството възнамерява да похарчи около 240 млн. долара, за да купи творбата на Да Винчи заедно с други произведения на изкуството, собственост на фондацията. Самата картина е застрахована за 300 млн. евро, когато е на път, а цялата колекция преди е била оценявана на 1,07 млрд. долара. Полският заместник-министър на културата Ярослав Селин коментира, че „колекцията Чарториски е събирана над 200 години и една от най-ценните в света” и допълва „би било добре ако тя е собственост на държавата“. „Дамата с хермелина” (Dama con l’ermellino) е нарисувана в края на 15 век от Леонардо да Винчи.
Според историците, дамата е Чечилия Галерани, която е била любовница на херцога на Милано Людовико Сфорца. Картината е купена в Италия от полския държавник и писател Адам Чарториски през 1798 г. През Втората световна война е отнесена в Германия от нацистите. В края на войната тя е открита във вилата на Ханс Франк и върната в Краков.


title: Бебе Матей във varnautre.bg

maintext:
Бебе Матей във varnautre.bg
Днешната сряда, точно между Коледа и настъпването на Новата година,
се оказа най-големият празник в редакцията на varnautre.bg за 2016-а. Точно в 19 без 5 днес се появи на бял свят Матей – първородният син на нашата колежка Милена Радойчева и поета Васил Тоновски, когото мнозина помнят и като най-оригиналния културен репортер във варненските медии.
Малкият брюнет се роди с ръст от 52 сантиметра и с тегло 3 килограма. Той изплака за първи път в ръцете на д-р Евгения Георгиева и беше поет от дежурния екип на родилното отделение на Окръжна болница, на които изказваме нашите най-сърдечни благодарности.
Пожелаваме на Матей да е очарователен и самоуверен като всеки истински Козирог, талантлив и любопитен като родителите си и сладкодумен като първия евангелист, на когото е кръстен.


title: Първата елха у нас

maintext:
Първата елха у нас – украсена на фронта от войниците на Гурко
Първата коледна елха по българските земи е била украсена през 1877 година. Коледното дърво е било украсено в полеви условия от войниците на генерал Гурко, каза пред БТА уредникът от Регионалния исторически музей във Велико Търново Тодорка Недева.
Това се е случило по време на руско-турската освободителна война. Според свидетелствата, украсената елха много изненадала българските опълченци, които дотогава познавали елхата само като дърво.
Първата елха, украсена в частен дом е грейнала в салона на Стефан Стамболов, когато той е бил министър-председател. Любопитна подробност е, че след края на тържеството в дома си, той е предложил на всички присъстващи да вземат елемент от украсата за себе си.
Това всъщност е бил голям жест, защото цената на комплект за украса на елха, изработена по стандартите на европейските майстори от края на 19 век е възлизала на поне 30 процента от годишния бюджет на средностатистическо градско семейство.
След този пример в домовете на българските първенци се възцарява традицията за украсяване на елха, посочи историкът. Поканата за участие в празника “Елха” е била знак, че поканеният е част от елита на обществото.
Първоначално украсата е включвала гирлянди от цветни хартии и орехчета, опаковани със станиол, с гирлянди от пуканки и памучета в клонките, имитарищи сняг. Стъклените украшения са навлезли през 20-те години на двайсети век. Те наистина са били много красиви, но и много скъпи, отбеляза Недева.
Най-евтините комплекти са се движили в порядъка на 10-12 лева, но е имало и украси стигащи до сто лева. Според справките от онези години доходът на семейството за месец средно е бил 30 лева, което говори колко солидно финансово перо е била тази украса за бюджета, каза историкът.
Първата обществена елха е украсена през 1879 година по инициатива на княгиня Клементина.
Целта е била да се приобщят учениците от софийските училища. Всяко дете, което е пристигало в уречения час, е можело да открие своя подарък под елхата. От този момент в България тръгва традицията коледните подаръци да се поставят под елхата. Идеята на това тържество е била не само да приобщи младото княжество към европейските традиции, но и да състави дисциплина при посещенията на тържествата, посочи Недева.
Първите коледни балове са били организирани от туристическите дружества и офицерските общности, а една от целите им е била благотворителност.
Първият благотворителен коледен бал в старо Търново е организиран на 13 декември 1903 година по инициатива на туристическото дружество “Трапезица”, обясни историкът.
Членовете на дружеството са били влиятелни хора в национален мащаб. Този коледен бал не се отличавал с особена пищност, участниците в него не са били особено изискано облечени, но са проявили максимална изисканост в отношението си към родния си град, отбеляза Недева. Събраните средства били предназначени за облагородяване на района около паметника на загиналите руски бойци, издигнат на хълма “Света гора”, допълни историкът.
Така започва традицията всяка една година да се събират средства с конкретно предназначение. По този начин са събрани пари за залесяването на поречието на река Янтра и прочистването й, облагородяването на крепостта “Трапезица”, с благотворителни средства са били направени първите указателни табели за историческите обекти в старата столица, изградени са пейки на Царевец, за да бъде удобно на туристите, каза Недева. Тя допълни, че е имало години, когато по време на баловете се е набирала много внушителна сума. В тези случаи, част от средствата са се използвали по предназначение, а другите са раздавани най-вече на отлични, но бедни ученици.
В първите години на 20 век, когато са се празнували светлите дни, Коледа е бил важният семеен празник. Тенденцията тогава е била подобна на днешната по отношение на членове на семейството, които са работили или учили в чужбина, посочи Тодорка Недева.
През 20-30-те години на миналия век много българи са работили като градинари в Западна Европа, а в други семейства децата са учили в Русия, в съседни държави или в европейски университети.
На Бъдни вечер, те се завръщали по родните си места, и затова празникът бил много чакан и съответно отбелязван подобаващо, разказа историкът.
В България тогава не е съществувала традицията новата година да бъде посрещана на площада, но в първите десетилетия в градовете, където е имало военни гарнизони е въведена традицията да бъдат изстрелвани илюминации в празничната нощ.
За първи път това е сторил Софийският гарнизон, но на следващата година “зрелището”, както го наричат тогавашните хроникьори, се е случило и в Търново.
Според свидетелствата, първоначалните реакции на хората били много разнопосочни. Те не са очаквали светещо небе, съпроводено с шум и са се чудели какво става. Дори в уплахата си много от тях са пропускали да видят красотата на самите фойерверки, разказа Недева.
С течение на времето, обаче всички започнали да очакват тези “огнени змейове играчки”, защото на фона на заскрежения град, те били наистина приказни, каза историкът. Тя цитира писмо на известна търновска модистка от онова време, която пише, че търси плат, който по красота и пъстрота да прилича на светлините в небето по време на новогодишната нощ.
Княз Александър Батенберг полага традицията за размяна на подаръци по време на празниците като утвърждаване на европейската традиция, посочи историкът. От запазени писмени документи и от факти в тогавашната преса, става ясно, че книгите са били най-предпочитани. Било е почти задължително децата да получат книжка за празника. Тези издания са били много красиви, с твърди корици, с ръчна украса.
Играчките също са били акцент, но книгите са държали първенството, при това децата не са имали нагласата, че това е подарък от Дядо Коледа или Дядо Мраз, а са знаели кой близък човек, коя поучителна история им е подарил, каза изследвачът.
Първите коледни и новогодишни картички са се изпращали след Руско-турската освободителна война. Според историка традицията за размяна на картички е възприета от Русия. Първоначално те са били внасяни от чужбина, като протоколът е изисквал пожеланието да се изпише на лицевата страна, а адресът, подателят и получателят, оставали от вътрешната страна, каза Недева.


title: Черно море чака нападател от ЕС

maintext:
Черно море чака нападател от ЕС
Вратар отказал на Гонзо
Черно море зацикли със зимната си селекция, твърди “Тема Спорт”. До момента варненци привлякоха само атакуващия халф на Славия Борислав Балджийски. Старши треньорът на “моряците” Георги Иванов очаква нападател от чужбина за старта на подготовката на 9 януари. На този етап от клуба не разкриват никакви подробности. Знае се само, че става въпрос за играч от ЕС.
Гонзо изпитва остра нужда и от привличането на качествен вратар. Липсата на такава опция сериозно притеснява наставника на Черно море. В момента варненци разполагат на този пост само с Емил Михайлов. Както е известно, Коварж преминава в Славия Прага, а Чанович бе освободен.
Вариант за под рамката бе бившият страж на ЦСКА Якуб Дивиш. Чехът обаче е отказал предложението на Гонзо. В средата на терена като опция за ново попълнение са появи името на Мариян Огнянов.


title: Черно море играе пет контроли в Гърция

maintext:
Черно море играе пет контроли в Гърция
“Моряците” срещат втория отбор на ПАОК
Черно море ще изиграе пет контроли по време на лагера от зимната си подготовка в Гърция, съобщи Дарик Варна. Първата проверка е с по-лек съперник – третодивизионния Аридеа на 21 януари, когато е и празника на курортния град в южната ни съседка. На 25 януари “моряците” ще мерят сили с Кардиа. На 28-и Черно море ще играе с втория отбор на ПАОК, а на 31-и с Ираклис. Последният спаринг е с Арис на 2 февруари.
Черно море започва подготовка на 9 януари и ще се готви във Варна до 19-и. На 20-и варненци ще отпътуват за Гърция където ще бъдат до 4 февруари. Последната контрола на Черно море преди подновяването на шампионата е на 11-и с Балчик, като преди мача ще бъде представен и отбора за пролетния дял от шампионата.


title: Добруджа 07 – Хурикаани (фоторепортаж)

maintext:
Добруджа 07 – Хурикаани (фоторепортаж)
Волейболният шампион на България Добруджа 07 (Добрич) отпадна и от втория по сила европейски клубен турнир за Купата на CEV. Подробности виж тук>


title: Внукът на Сталин умря в Москва

maintext:
Внукът на Сталин умря в Москва
Внукът на Йосиф Сталин – Евгений Джугашвили умря в Москва на 80 години, съобщи сайтът “Газета.ру”. “Той почина”, казали от Бърза помощ на журналистите. Той бил намерен паднал на улицата близо до дома си от минувачи, които повикали линейка.
Евгений Джугашвили е син на Яков Сталин, който се самоубил в немски плен, след като отказал да сътрудничи на хитлеристите. Външно внукът прилича на Сталин и дори се е снимал във филма “Яков — синът на Сталин”, в който играе ролята на своя дядо. По професия е инженер и през съветско време е работил като представител на военните в няколко завода, а след разпада на СССР се е занимавал с обществена и политическа дейност в Русия и Грузия.
Джугашвили получи известност със своите съдебни процеси в защита на паметта за дядо си. Той подлагаше на съмнение твърдението, че съветски наказателни органи са разстреляли полските офицери в Катинската гора. В обръщение към тогавашния президент на Русия Дмитрий Медведев нарече това “мерзка клевета”. В средата на 90-те години заедно с радикалния комунист Виктор Ампилов Джугашвили се опита да стане депутат в Държавната дума от “Сталинския блок за СССР”.
Медиите напомнят, че вчера се навършиха 138 години от рождението на Сталин.


maintext:
Условна присъда за шофьор на боклукчийски камион
Докато карал назад той причинил смъртта на пешеходец
Условна присъда след самопризнания постанови Варненският окръжен съд за шофьор на боклукчийски камион, убил пешеходец.
Пътнотранспортното произшествие станало около 8.30 часа на 5 юни тази година. Подсъдимият е управлявал сметоизвозващ камион, движейки се на заден ход около 30-40 метра по ул. “Народни Будители” в кв. “Аспарухово”. Той се опитвал да стигне до казана за смет в края на улицата. По време на движението си назад шофьорът забелязал на около 2 метра зад дясната страна на превозното средство възрастен човек с бастун, който по същото време пресичал улицата. Водачът спрял камиона, за да изчака стареца. Когато решил, че пешеходецът вече е стигнал до тротоара, продължил движението назад и го блъснал. След това спрял и отишъл при пострадалия, който бил контактен и в съзнание. Мъжът се обадил на спешна помощ. По-късно през деня възратният човек починал.
Според съда водачът е нарушил правилата за движение и по непредпазливост е причинил смъртта на 86-годишния мъж, като след деянието е направил всичко, зависещо от него, за оказване помощ на пострадалия.
Наказателното дело е преминало през съкратено съдебно следствие, при което подсъдимият се призна за виновен и изрази съжаление за стореното, уточняват от пресслужбата на съда. Затова, съгласно разпоредбите на закона, присъдата му бе намалена с 1/3 от предвиденото в Наказателния кодекс. Магистратите определиха наказание „лишаване от свобода“ за срок от 2 години, отложено с 4-годишен изпитателен срок, както и наказание „лишаване от право да управлява МПС“ за срок от 3 години и 6 месеца.


maintext:
Близначки са първите коледни бебета във варненската АГ болница
Две близначки посрещнаха първи Коледа в СБАГАЛ „Проф. Д. Стаматов” – АГ болница Варна. Те се родиха в 02:45 часа с тегло съответно 2480 г и 2490 г., майката се казва Виолета и е от Варна. Така в здравното заведение се затвърди традицията през тази година, когато се отбеляза бум на многоплодните бременности, като повечето са заченати по естествен път. Те са 23, сред които три тройки и 20 двойки бебета, без тези родени на Коледа. На празника в 10.15 часа майка стана 14-годишно момиче, което роди момиченце с тегло 1750 г.
На 24 декември се родиха четири бебенца: в 1.20 ч. проплака момче 3150 г. с майка от Варна; в 7.40 ч. се роди отново момче 3120 г. с майка от Девня, а в 9.20 ч. 47-годишна майка роди момиченце 4150 г. На Бъдни вечер в 21.25 часа на бял свят се появи момченце 3500 г. с 28-годишна майка от Варна.
На Коледа в близките часове до обяд се очакват още 2 раждания. Всички новородени и майките им се чувстват добре за радост на дежурния екип и близките си, съобщи главната акушерка на АГ болницата Светла Радева.
Весели празници! От пресцентъра на СБАГАЛ – Варна.


maintext:
Универсален футболист на Черно море аут за мача с ЦСКА
Дани Георгиев наказан за червения картон в Разград
Универсалният футболист на Черно море Даниел Георгиев ще пропусне първия пролетен мач на “моряците” в Първа професионална лига. Полузащитникът е наказан за червения картон срещу Лудогорец в Разград и няма да вземе участие в двубоя с ЦСКА.
Варненци приемат “армейците” на 18 февруари на стадион “Тича” във Варна, ако разбира се до тогава бъдат завършени ремонтните дейности по поставяне на осветлението на клубното съоръжение на “зелено-белите”.
Освен за една среща Георгиев отнесе и парична санкция в размер на 300 лв.


maintext:
„Златна звезда“ за родителите, дарили органи в УМБАЛ „Св. Марина“
7-годишно момче и 15-годишно момиче станах донори през ноември
Проф. д-р Вилиян Платиканов, регионален координатор по донорство и ръководител на Клиника по анестезиология и интензивно лечение в УМБАЛ „Св. Марина“ – Варна връчи днес почетен знак „Златна звезда“ и благодарствено писмо от Изпълнителната агенция по трансплантации на две семействата, които през ноември загубиха децата си, но взеха благородното решение да дарят органите им на други пациенти. Родителите на 7 годишно момче и на 15 годишно момиче, изпаднали в мозъчна смърт поради вродена малформация на мозъчните съдове, получиха почетно отличие и благодарности от екипа по трансплантации от университетската болница „Света Марина“ във Варна.
Въпреки тежката загуба, близките вземат благородното решение да дарят органите и така момченцето дари живот на петима, а момичето на четирима тежко болни пациенти. Получавайки плакета, родителите благодариха на лекарите в „Св. Марина“ и попитаха: „Как са трансплантираните пациенти?“
В благодарственото писмо, което бе връчено на близките се казва: „Мили хора, чрез донорството Вие дарихте не само живот, а надежда, копнежи, мечти… Дните, сезоните, годините минават, хората се раждат и умират. Някои оставят незабравим спомен, като тези, дарили частица от себе си. Техните имена не са записани в златните страници на историята, но оставят златна следа в съзнанието на хората с продължен живот и златна нишка в неписаната история на Доброто. С дълбока почит и поклон!“
През 2016 г. в УМБАЛ „Св. Марина“ – Варна благодарение на екипа на проф. Платиканов са реализирани успешно 7 донорски ситуации, които са дали шанс за нов живот на над 20 тежко болни човека.


maintext:
“Дънди прешъс металс” откри още злато в Челопеч
Нoвaта зoнa е c виcoкo cъдъpжaниe нa мeднo-злaтнa минepaлизaция
Koнцecиoнepът нa минaтa в Чeлoпeч – кaнaдcкaтa “Дънди пpeшъc мeтaлc”, e oткpилa нoвa зoнa c виcoкo cъдъpжaниe нa мeднo-злaтнa минepaлизaция. Toвa cъoбщи caмaтa кoмпaниятa нa cвoятa интepнeт cтpaницa.
http://www.dundeeprecious.com/English/Corporate-News/press-release-details/2016/Dundee-Precious-Metals-Announces-New-High-Grade-Copper-Gold-Zone-Discovered-at-Chelopech-Mine/default.aspx
Пъpвичнитe aнaлизи пoкaзвaт виcoкo cъдъpжaниe нa мeтaли – дo 22.09 г злaтo нa тoн pyдa, кaктo и дo 4.26% мeд. Зa cpaвнeниe – минимaлнoтo cъдъpжaниe, пoд кoeтo мaтepиaлът нe ce cмятa зa pyдa, e 3 г/тoн злaтeн e?вивaлeнт.
Oткpитиeтo e вaжнo зa кoмпaниятa, тъй кaтo имa пoтeнциaл дa дoбaви знaчитeлни pecypcи в близocт дo cъщecтвyвaщитe изpaбoтки, ce пocoчвa в cъoбщeниeтo.
“Щe ca нeoбxoдими дoпълнитeлни paбoти, зa дa ce oпpeдeли пълният кaпaцитeт нa нoвaтa зoнa и дa ce oцeни въздeйcтвиeтo й въpxy живoтa нa минaтa в Чeлoпeч”, кaзвa пpeзидeнтът и глaвeн изпълнитeлeн диpeктop нa кoмпaниятa Pик Xayc. Пo дyмитe мy oткpитиeтo e пpимep зa пoтeнциaлa, кoйтo cъщecтвyвa зa yдължaвaнe живoтa нa минaтa.
Kaнaдcкaтa кoмпaния кyпи пpeдпpиятиeтo в Чeлoпeч пpeз 2005 г. oт иpлaндcкaтa Nаvаn Міnіng, кoятo фaлиpa, припомня money.bg. Пpeди някoлкo гoдини “Дънди пpeшъc мeтaлc” пpиключи инвecтициoннa пpoгpaмa зa близo 180 млн. дoлapa, кoятo yвeличи кaпaцитeтa й зa дoбив пoвeчe oт двa пъти дo 2 млн. тoнa pyдa гoдишнo.


maintext:
Черно море Тича удари Рилски спортист у дома
В зала “Христо Борисов” варненци се наложиха с 81:74
Черно море Тича победи Рилски спортист с 81:74 като домакин в мач от 11-ия кръг на НБЛ. Това е пета поредна загуба на самоковци, които са в дупка от известно време, а варненци си върнаха победния ход и се изравниха с днешния си съперник. И двата отбора са с по 4 победи и 6 загуби до момента и делят шестото място във временното класиране. В следващия кръг Черно море Тича посреща Лукойл Академик, а Рилецо ще търси край на лошата серия срещу Левски 2014 в София.
ОЩЕ СНИМКИ ВИЖ ТУК»
Още в началото на мача домакините взеха водачеството и бяха напред през цялата първа част, като на моменти разликата стигна 9 точки. С добра серия в края обаче самоковци се приближиха само на точка за 22-23. За съвсем кратко в началото на втория период Рилецо поведе, но Черно море бързо си върна водачеството и със стабилна игра задържа преднина до почивката, когато водеше с 45-36.
Бързо след подновяването на играта варненци се откъснаха с двуцифрена преднина и успяха да я запазят през целия трети период, контролирайки играта. След 30 минути игра те водеха с комфортния резултат 67-54. До края домакините не позволиха връщане в мача на съперника си и задържаха разликата до края, за да зарадват феновете си в залата.
Капитанът Станислав Цонков вкара 19 точки за победителите, 15 плюс 5 борби добави Деян Карамфилов, а по 12 – Венелин Христов и Филип Дедиер.
За Рилски спортист, който след 4/21 от тройката в Ботевград срещу Балкан миналия кръг, днес вкара 5/23 във Варна, Йордан Бозов записа дабъл дабъл от 21 точки и 10 борби. 19 плюс 8 записа Ненад Делич, а с 11 точки се отчете Келвин Паркър.


maintext:
Актрисата Деби Рейнолдс почина ден след дъщеря си – Кери Фишър
Ден след смъртта на Кери Фишър, изиграла принцеса Лея във филмовата поредица “Междузвездни войни”, почина и майка й Деби Рейнолдс, която също бе актриса.
Актрисата не преживя смъртта на дъщеря си. Деби Рейнолдс е звездата от класиката “Аз пея под дъжда”. Тя си отиде на 84 години. Синът й съобщи, че смъртта на 60-годишната му сестра е била прекалено тежък удар за майка им.


maintext:
По Коледа токът за германците ще е безплатен
Цeнaтa нa eлeĸтpичecтвoтo в Гepмaния пoĸpaй Koлeдa щe пaднe дo нyлa зapaди излишъĸ нa пaзapa. Oчaĸвa ce пo тoвa вpeмe нa гoдинaтa пpeдлaгaнeтo нa тoĸ дa нaдxвъpли тъpceнeтo зapaди cepиoзeн pъcт в пpoизвoдcтвoтo, пише money.bg. Cпopeд пpoгнoзитe cтoйнocттa нa eлeĸтpичecтвoтo мoжe дa ocтaнe нa нyлa зa чacoвe или дopи зa няĸoлĸo дни пoĸpaй пpaзницитe зapaди oчaĸвaниятa зa peĸopдeн cĸoĸ нa пpoизвoдcтвoтo нa вятъpнитe eлeĸтpoцeнтpaли и пo-виcoĸитe зa ceзoнa тeмпepaтypи в cтpaнaтa. “Cпaдът нa цeни щe бъдe пpeдизвиĸaн oт пo-cлaбo тъpceнe нa пaзapa пo вpeмe нa ĸoлeднитe пpaзници, ĸoгaтo зaвoдитe нямa дa paбoтят, a гoлямa чacт oт xopaтa щe ca нa пoчивĸa”, oбяcнявa Eлчин Maмaдoв oт Вlооmbеrg Іntеllіgеnсе. Oчaĸвaнeтo зa peĸopднoтo нaмaлявaнe нa cтoйнocттa нa тoĸa oзнaчaвa, чe няĸoи пpoизвoдитeли щe бъдaт пpинyдeни дa изĸлючaт eлeĸтpoцeнтpaли, зa дa oгpaничaт дocтaвĸитe. B пpoтивeн cлyчaй тe щe тpябвa дa плaщaт нa пoтpeбитeлитe, зa дa изпoлзвaт eлeĸтpoeнepгиятa. Ha 25 дeĸeмвpи пpoизвoдcтвoтo нa тoĸ oт вятъpни eлeĸтpoцeнтpaли ce oчaĸвa дa нapacнe дo 31,3 гигaвaтa и дa дocтигнe дo 33,7 гигaвaтa нa 27 дeĸeмвpи. Зa cpaвнeниe eдин гигaвaт e дocтaтъчeн, зa дa зaxpaни 2 милиoнa дoмaĸинcтвa.


maintext:
Отвлякоха либийски самолет, похитителят заплашва да го взриви
Либийски пътнически самолет, изпълняващ вътрешен полет, е бил отвлечен и се приземи в Малта, съобщи bTV. Машината – „Еърбъс А320″, със 118 души на борда, е билa отклонена от похитител, който заплашил да я взриви с граната.
Той заявил, че ще пусне 111-те пасажери, ако исканията му бъдат удовлетворени, е но не и 7-членния екипаж, пише „Таймс ъв Малта”.
По думите му, той е поддръжник на Муамар Кадафи. Либийският лидер беше убит през 2011 г. и оттогава страната е разкъсвана от насилие.
От публикувани снимки на кацналия самолет става ясно, че малтийски специални части са заели позиции на няколкостотин метра от него. Двигателите на машината продължават да не са изключени цели 45 минути след кацането ѝ.
Всички останали полети на малтийското летище са отклонени.
Остров Малта се намира на около 500 км от бреговете на северна Либия.
Малтийският канал „Нетнюз” публикува снимка, която според източниците му е вътре от самия самолет. На нея се вижда как пътниците стоят по седалките си, а в дъното се вижда мъж, които стои изправен с лице към пътуващите.
Малтийската телевизия сподели във „Фейсбук” и видео на самото кацане на самолета в Малта.


title: Да изпратим старата година на колела

maintext:
Да изпратим старата година на колела
Това означава само едно – че е време всички да яхнем велосипедите и да зарадваме варненци с традиционното си шествие на двуколесни дядо коледовци, снежанки, джуджета, елени и всякакви други коледни твари!
За това призоваха от велоклуб “Устрем”, които определиха среща на всички варненци с велосипеди в 12:00 часа в събота, 24 декември, до шадравана на площад Независимост, “за да хванем някой зимен, но пък топъл слънчев лъч”…
Както винаги, ще подготвим чайчета и разни други почерпки за каращите и за минувачите. Ако някой друг иска да донесе още нещо за хапване или пийване още по-добре! Събитието ще бъде заснето с фотоапарати, камери, дрон и т.н.


title: Добруджа аут от Купата на CEV

maintext:
Добруджа аут от Купата на CEV
Шампионът на България загуби и втория си мач срещу Хурикаани
Волейболният шампион на България Добруджа 07 (Добрич) отпадна и от втория по сила европейски клубен турнир за Купата на CEV. Момчетата на треньора Мирослав Живков, които първо бяха отстранени от Шампионската лига, отстъпиха на финландския Хурикаани (Лоймаа) с 1:3 (17:25, 28:26, 26:28, 19:25) в среща-реванш от 1/32-финалите на турнира, играна тази вечер пред около 1500 зрители в зала “Конгресна” на ДКС във Варна.
По този начин след две загуби с 0:3 във Финландия и 1:3 днес добричлии отпадат от по-нататъшно участие в турнира. “Ураганите” от Лоймаа пък продължават напред на 1/16-финалите за Купата на CEV, където очакват италианския гранд Тренто.
ОЩЕ СНИМКИ ВИЖ ТУК


title: Внимавайте с пиратките!

maintext:
Внимавайте с пиратките!
Декември е месец на празниците и от години се свързват освен с красота и многообразие, и с илюминации от различен вид и с различна сила, гърмежи и празничен пукот. Празничната еуфория предизвиква у много хора желание да изстрелват и хвърлят увеселителни пиротехнически изделия. Всички сме свидетели, че подобни „празнични” изяви започват още в първите дни на месец декември.
Трябва да се знае, че увеселителните пиротехнически изделия не са невинна играчка, а съдържат взривни вещества или взривна смес от вещества и са поставени под разрешителен режим контролиран от органите на МВР.
Фирмите и търговците, съхраняващи и търгуващи с увеселителни пиротехнически изделия, следва да знаят, че за извършване на такава дейност трябва да имат надлежно издадено разрешение от МВР, както и да разполагат със специално проектирани, изградени и узаконени за този вид изделия складове и магазини.
Абсолютно е недопустимо търговията с тези изделия да се извършва на открито – по базари, сергии и павилиони. В складовете и магазините, имащи разрешение за търговия на увеселителни пиротехнически изделия, те се излагат на закрити лавици или под стъклен похлупак. Изделията следва да се съхраняват и продават само в оригиналната заводска опаковка и трябва да бъдат придружени с инструкция за употреба и безопасност на български език.
Забранява се продажбата на видимо повредени (разкъсана опаковка, фитил и др.) пиротехнически изделия. Те подлежат на незабавно бракуване и унищожаване по съответен ред, предупреждават от варненската полиция.
Пиротехническите изделия според предназначението и степента на опасност се разделят на следните категории:
1. Фоерверки;
2. Сценични пиротехнически изделия;
3. Други пиротехнически изделия.
За съответната категория има и забрана за продажба, както следва:
1. От категория Фоерверки е забранена продажбата на лица под 12 години;
2. От категория Сценични пиротехнически изделия – на лиица под 16 години;
3. От категория Други – на лица под 18 години.
Съвети от полицията:
1) Пиротехническите изделия да бъдат закупувани и употребявани само от пълнолетни лица. Задължително е възрастен да осъществява забавлението с пиротехнически средства.
2) Използвайте само изделия, които съответстват на стандартите за безопасност и са придружени с инструкции за правилна употреба. Съхранявайте ги грижливо.
3) Фойерверките и илюминациите изстрелвайте само от подходящи места, където няма да представляват опасност за вас и околните.
4) При индикации за дефект – оставете пиротехническото средство да престои там, където е паднало поне за 5 минути! Залейте с вода, за да обезвредите!
5) Фойерверките и илюминациите не се насочват към лицето и тялото на човека. Недопустимо е правенето на експерименти с цел увеличаване на ефекта, засилване на шума или други подобни „подобрения”.
6) Употребата на пиротехнически изделия е забранена в превозни средства, закрити помещения, в близост до леснозапалими материали, както и в районите на болници, детски градини, училища църкви и приюти и др.
7) Не паркирайте автомобила си под терасите на блока, защото може да бъде повреден, запален /разбира се неумишлено/ от ваши съседи, чрез изхвърлените от тях бомбички, пиратки или други пиротехнически изделия.
8) Забранена е употребата на огнестрелно оръжие не по предназначение. Опасно е!
Собсвениците на такова подлежат на строги санкции и отнемане на разрешителното, ако си позволяват подобна „игра” с пистолет, пушка или друго огнестрелно оръжие.
Възпламеняването на бомбички, пиратки и фойерверки, както и на самоделно направени такива не е безопасно развлечение. Когато при възпламеняване се зареждат в ръка или близо до лицето и косата, когато се употребяват в закрити помещения, могат да предизвикат локални изгаряния и травми. Травми на крайниците може да предизвика и натискането им с крак. Ако пиратките се съхраняват по няколко в джоба на дреха, от триенето могат да се приведат в действие и да причинят неприятни изгаряния. Особено опасна е практика да се възпламеняват пиратките, след като се поставят в бутилка или друг съд. Детонацията в тясното пространство разбива бутилката и отхвърчащите стъкла могат да причинят сериозни наранявания не само на ползващия пиротехническото изделие, но и на случайно преминаващи хора. Особено опасно е и паленето на пиратки със запалка.
За да я има новата година, с новия късмет и по-добрите възможности, нека бъдем отговорни и да я посрещнем с усмивки, вместо с гръм и тясък.


maintext:
Българи изграждат мемориал на кан Кубрат в Украйна
Българи-родолюбци от България и Украйна учредиха в разгара на Коледните празници инициативен комитет “Към Завета”, който да организира предстоящия Всебългарски събор – 2017 в село Малая Перещепина, край град Полтава в Украйна, по случай 105 години от откриването на гроба на канас юбиги (владетел от Бога) Кубрат.
За дати на събора са определени 16 и 17 септември 2017 г. Инициативният комитет ще покани българи от цял свят да се включат в него и да подпомогнат доизграждането на паметния комплекс на големия български държавник.
“Ще търсим партньори – организации на българите от цял свят, които да подкрепят инициативата. Включително и Агенцията на Българите в чужбина”, каза по време на срещата Делян Дамяновски, който е инициатор на ежегодни срещи с българите в Албания, Македония, Сърбия и т.н.
Инициативен комитет смята да приобщи към организацията на събора и изграждането на паметника родолюбиви българи, хора с българско самосъзнание, организации от страната и чужбина, български държавни органи и учреждения и други. Ще се открие и дарителска сметка, както и ще се информира обществеността в страната и чужбина за дейността по провеждането на събора, по изграждането на паметника и мемориала и дарителските акции и др.


maintext:
Миньор загина при инцидент в “Бобов дол”
Миньор е загинал малко преди 6:00 часа сутринта в четвъртък при инцидент в рудник “Бобов дол”, съобщиха от полицията в Кюстендил.
51-годишният мъж е бил притиснат от машина, разтоварваща въглища. Той е транспортиран с тежки наранявания в болницата в Дупница, където по-късно починал.
На мястото на злополуката се извършват следствени действия. В момента там са служители на дирекцията “Инспекция по труда” в Кюстендил. Разследващите ще извършат огледи и под земята, информира БТА.


maintext:
Сесия на Общинския съвет: Глоба от 1000 лева за цигара на детска площадка
14-ото заседание на Общинския съвет се провежда днес и утре. Най-важната точка в дневния му ред е приемането на актуализацията на бюджета на Варна за 2016-а година. Няколко от предстоящите решения са свързани с проекти, които трябва да получат еврофинансиране от оперативните програми за периода 2014-2020.
10.27 Общинският съвет все още не е започнал работа по дневния си ред, който включва редица важни решения за бъдещето развитие на града и финансите му. Вече повече от час местните парламентаристи и присъстващите в залата граждани са сякаш изгубени в превода – между нормалността и поредните нереализирани политически амбиции.
Вече 3 пъти всички присъстващи в зала “Пленарна” трябваше да се изправят за едноминутно мълчание в памет на различни жертви. Пръв Григор Григоров от групата на Реформаторския блок поиска да бъде почетена паметта на загиналите в лагерите на смъртта. Половин час по-късно думата взе Борислав Гуцанов от БСП, който в името на политическата коректност настоя за едноминутно мълчание за шестте ястребинчета, разстреляни на днешната дата. Това отприщи истинска вълна от подобни предложения: за загиналите в Хитрино, за кап. Георги Георгиев, по повод годишнината от непокорения му и до днес рекорд…
Някъде между изблиците на историческа памет пред общинския съвет бяха изслушани предложенията на присъстващите в залата граждани: за това поделението на Строителни войски да стане приют за бедни, за църква на гробищата в Тополи… Вече традиционно голяма част от изказванията са свързани с неприети от администрацията ПУП-ове и неиздадени разрешения за строеж.
Зам.-кметът Пейчо Пейчев обясни, че кметът Иван Портних отсъства от сесията, защото е в азърбайджанския град Ганджа, където трябва да получи за Варна символичния ключ на Европейска младежка столица. Градът ни ще носи тази титла през 2017 г. и ще я получи от Ганджа, която беше Европейска младежка столица тази година.
10.53 Започна обсъждането на актуализацията на бюджета на Община Варна за 2016-а година. Костадин Костадинов поиска да разбере защо точно днес се гласува това и дали не може да бъде отложено. Въпросът му беше определен от председателстващия заседанието Янко Станев като “дълбокомислен и ехиден”. Думата взе и Борислав Гуцанов, който похвали кметската администрацията, че е увеличила с 10 млн. лева бюджета и той вече е 253 млн. лева. Но остро реагира срещу това, че актуализацията се приема едва сега, и нарече “дежа вю” случващото се – всяка година гласуваме вече взети предварително решения, без анализ и търсене на начини за по-добри резултати, каза той. Това, според него, е причината, заради която съветниците от БСП ще гласуват “против” актиализацията на бюджета.
Марица Гърдева от ГЕРБ упрекна колегите си, че не са присъствали на заседанията на комисията по финанси или са напуснали преди края им, което ги е лишило от възможността да имат отговори на въпросите, които задават. Тя ги порица и заради това, че с отсъствието си не просто лишават местния парламент от богатия им опит, но и дават лош пример на по-младите съветници.
“Не мога да допусна менторски тон от човек, който като председател на комисията по Търговия и туризъм за 2 години не е свикал нито едно заседания, а наредбите за рекламата и преместваемите обекти чакат да бъдат актуализирани”. С тези думи общинският съветник Иван Иванов контрира Гърдева. Тя пък му отговори, че туристическият бранш и администрацията работят прекрасно и без заседания и свидетелство за това са допълнително събраните тази година 700 000 от туристически данък.
11.30 Точка на обсъжданията сложи зам.-кметът Пейчо Пейчев, който подчерта усилията на кмета Иван Портних, за да осигури за Варна допълнителни 5 млн. лева от държавния бюджет – една о причините за наложилата се актуализация на бюджета. След неговото изказване финансовият документ беше приет в новия си вид.
В момента – без възражения и дебат, общинските съветници гласуват участието на Варна с различни проекти за финансиране от оперативните програми на ЕС. Тук е и втората фаза на проекта за “Интегриран градски транспорт”, която включва закупуване на още минимум 15 нови автобуса, ремонти на нови пътни артерии, разширяван е на автоматичната билетна система с нови спирки и маршрути.
11.40 Общинският съвет одобри и разходите, които Общината трябва да направи, за да получи ново европейско финансиране за проект “Естетизация и модернизация на градската среда във Варна”. Той включва реконструкция на бул. “Мара Тасева” в Аспарухово, изграждане на пешеходни пасарелки, скатно залесяване на брега на канала “море-езеро”, детски площадки, зони за отдих, спортни площадки и велоалеи. В ремонта са включени и улиците около Онкоболницата и училището за слепи. Еврофинансиране ще бъде използвано и за благоустрояване на междублокови пространства в 4-ти микрорайон на “Владиславово” с основен ремонт на ул. “Янко Мустаков” и на 1-ви микрорайон във “Възраждане”.
Проектът включва и нови ремонти – на алеи, осветление, детски и спортни полощадки, в Морската градина.
В този проект е и цялостната реконструкция на квартал “Таляна”, който трябва да върне облика на Стара Варна в тази част на града – от някогашната “Валентина” до жпгарата и ул. “Направи си сам”.
А също и облагородяване на района около ул. “Георги Бенковски” между бул. “Сливница” и ул. “Кракра”, както и на ул. “Михаил Колони” и Шишковата градинка.
Общата стойност на проектите е 25,2 млн. лева, от които общината трябва да осигури 9 млн. лева за пълна подмяна на подземната инфраструктура преди ремонта на настилките.
12.18 Общинският съвет гласува план-сметката за чистота за 2017-а година. От обсъждането й стана ясно, че такса смет в община Варна няма да се увеличава и догодина. Макрорамката за очакваните приходи от данъка през 2017 г. е както за тази – 27 млн. лв. Но в актуализирания бюджет за 2016 г. е заложен преходен остатък от над 2,6 млн.лв., който за следващата година отсъства.
Разходите за сметосъбиране и сметоизвозване за 2017 г. са едва 9 166 000 лв., докато в актуализирания план за 2016 г. са 9 821 826 лв. Това най-вероятно се дължи на смяната на сметопочистващите фирми във варненските райони.
Поддържането на чистотата на териториите за обществено ползване догодина ще струва 7 908 000 лв. при 8 155 743 лв. през 2016-а. Разходите за обезвреждане на битовите отпадъци в депо или завод са в размер на 9 926 000 срещу 11 670 324 лв. за 2016 г. Зимната поддръжка на пътищата е 770 хил. лв. срещу 970 854 лв. през 2016-а.
13.40 80 хил. лева бяха отпуснати от общинския бюджет за спешен ремонт на покрива на ниското тяло на АГ болница, който тече. Болницата се надява да получи следващата година още 28 хил. лева и за ремонт на покрива на основната сграда, както и 37 000 лева за преустройство на вътрешната канализация. Продължава и многогодишната сага около отпускането на пари за подобряване на базата и изграждане на пристройка за външен асансьор, за които необходимата сума възлиза на близо 275 000 лева.
15.05 Във Варна вече официално има улици с имената на покойните артисти Георги Парцалев, Георги Калоянчев, Никола Анастасов, Апостол Карамитев, Невена Коканова, Илия Добрев, Коста Цонев, Георги Георгиев – Гец, Наум Шопов, Антон Горчев и Катя Паскалева. Общинският съвет одобри предложението на районния кмет на „Младост“ за кръщаване на улици в местността „Пчелина“ с имената на големите ни актьори, както и на други бележити българи – като спортистите Дан Колов и Трифон Иванов, президента д-р Желю Желев, оперните легенди Николай Гяуров и Никола Гюзелев.
15.10 Отчуждителни процедури започва в местността „Бостан тарла“ в землището на с. Тополи. Там ще бъде усвоена земя за спешно разширяване на гробищния парк, реши местният парламент. Направени са всички геоложки проучвания, предстои изготвянето на подробен устройствен план.
16.05 Общинският съвет не допусна увеличение на минималните цени на таксиметровите услуги, поискано от бранша. Голяма група водачи имаше днес в зала “Пленарна”, които бяха тук, за да изразят недоволството си от сегашните минимални тарифи от 0,75 лв./км дневна и 0,85 лв./км нощна. Днес водачите поискаха 89 и 99 стотинки на километър. Оправдаха се с новия данък от 690 лв. и повишените разходи в сравнение с минали години. Според тях дейността им е на загуба, ако си плащат осигуровките.
Новият общински данък, приет на миналата сесия, на практика заменя досегашните възможности за плащане на задълженията към държавата – като едноличен търговец или самоосогуряващо се лице. Старата система позволяваше на голяма част от таксиметровите водачи да останат в сивия сектор и да не плащат данъци. Сега те ще дължат еднократна сума на общината, но само срещу нея ще получават лиценз за работа на територията на града. Размерът на патента за такситата във Варна на практика е 57,5 лева на месец, колкото плаща всеки варненец с доход от 575 лева. Това е доход почти наполовина по-нисък от средния за града, който за първото шестмесечие на 2016 г. е 920 лв. според данните на НСИ.
Исканите по-високите цени на таксиметровите услуги днес бяха отхвърлени от съветниците с голямо мнозинство.
16.30 Вече е факт! Употребата на алкохол и цигари на общинските детски и спортни площадки вече ще се наказва с глоби от 300 до 500 лв. При повторно нарушение санкциите скачат от 500 до 1000 лв. Това реши днес Общинският съвет.
По-жестоки санкции ще има вече и за разхождане на домашни любимци в дворовете на учебни, детски и здравни заведения, общински детски и спортни площадки, както и на плажната ивица. При първо нарушение те ще са от 100 до 300 лв., при повторно – от 300 до 500 лв.


title: Автоапаши заловени, докато крадат БМВ

maintext:
Автоапаши заловени, докато крадат БМВ
Криминалисти от Варна задържаха двама свои стари познайници в акция
Двама опитни автоджамбази бяха заловени по време на поредната кражба, съобщават от полицията. Добре познатите на полицията Р.С. на 55 г. и Д.М. на 50 г. са задържани при специализирана полицейска операция на криминалисти от ОДМВР–Варна, със съдействието на техни колеги от Бургас. Двамата били дълго следени и са арестувани в Бургас в момент на извършване на кражба на „БМВ”, собственост на 67-годишен мъж.
Кражбата е осуетена, но двамата мъже успяват да избягат. След кратко преследване те са заловени в Поморие. В тях са намерени специализирани технически средства за отключване и стартиране на автомобили, използвани за извършване на престъпна дейност, които са били укрити в тайник на лек автомобил „Фолксваген”.
При извършения оглед на местопрестъплението, е намерено още едно „БМВ”, също разбито от задържаните. Автомобилът е собственост на 29-годишна жена.
По време на обиск и претърсване на два адреса във Варна, използвани от крадците, които не веднъж са осъждани за подобни престъпления, са намерени и иззети допълнителни технически средства, ключове и заготовки за ключове за автомобили.


maintext:
Шофьор в болница след тежка катастрофа до Макдрайв
В инцидента са участвали три автомобила
Тежка катастрофа е станала на кръстовището на “бул. Владислав Варненчик” до Макдрайв тази вечер. В инцидента са участвали три автомобила. Водачът на Рено 19 е преминал на червено по булеварда в посока центъра, където е бил ударен странично от Пежо 206, твърдят очевидци.
При катастрофата е засегнат и Мерцедес. Веднага след удара шофьори от няколко автомобила са са притекли на помощ, като според тях момчето от реното е пострадало доста сериозно. На мястото е пристигнал екип на Бърза помощ, който е откарал водача в Спешния център с травма в главата . Останалите участници в инцидента са с леки ожулвания, а два от автомобилите са доста смачкани.


maintext:
Верижна катастрофа с 8 коли затвори “Хемус”
Верижна катастрофа с 8 коли стана на магистрала “Хемус” днес следобед. Инцидентът е станал около 15:30 часа в участъка между Ветрино и с. Неофит Рилски, в платното за движение в посока Варна. Въпреки многото автомобили-участници в произшествието, към момента няма данни за сериозно пострадали хора.
Движението в този пътен участък е преустановено. Преминаването на автомобили в посока Варна се осъществява по обходен маршрут през Ветрино. Тази мярка ще бъде в сила до обслужване на произшествието.
Изясняват се причините и обстоятелствата довели до инцидента.
Призоваваме всички водачи да шофират с повишено внимание своите автомобили предвид зимната обстановка.


title: Въвеждат дневна винетка

maintext:
Въвеждат дневна винетка
Винетки за ден и за три месеца одобри парламентът на първо четене. Новите стикери вероятно ще бъдат въведени от следващата, 2018-а година.
Цената им тепърва ще се определя. Според депутатите вносители плаващите срокове ще улеснят шофьорите и няма да нанесат щети на хазната.
Законовите промени ще ударят по транзитно преминаващите през страната, които не плащат винетка. Ако бъдат хванати, те ще плащат на място т. нар. компенсаторна такса от около 200 лева, която ще им дава право да напуснат страната в срок от 24 часа. В противен случай автомобилът ще бъде спиран от движение.
Глобата за каране без винетка по закон в момента е 300 лева.


maintext:
Грипът “Хонконг” се развихря по празниците
Изненадващо рано е дошла тази година грипната вълна. Преобладаващ в нея е щамът “Хонконг”. Това обяви в студиото на предаването “Тази сутрин” по БиТиВи главният държавен инспектор д-р Ангел Кунчев.
Той обясни, че 3-4 училища в Балчик са обявили грипна ваканция през последната седмица. В Хасковско, Пловдивско и Габровско заболеваемостта е с изключително високи нива. Повалените са стотици.
Кунчев коментира, че обикновено тези процеси започват в края на януари. По думите на експерта “Хонконг” – А(H3N2) е класически тип грип. Този вирус е относително нов. През последния сезон се е проявил ограничено в Италия и Словения. 90 % от новорегистрираните сега случаи са свързани с този щам.
Ангел Кунчев описа клиничната картина, като я определи като позната. В началото започва с температура, главоболие, болки и обща отпадналост. Вирусът задържа хората по 3-4 дни на леглото.
Лекарите препоръчват болестта да не се кара на крак. Кунчев предупреди, че ден преди да се разболеем, вече предаваме вируса. Това означава, че в стая с 9 души ще заразим поне трима от тях.
Особено рискова група са децата. Причината е, че заразени частици от кихане, дишане и говорене могат да полепнат по играчките на малчуганите. Затова експертите съветват болните от грип възрастни да отделят допълнително внимание на хигиената.
Ангел Кунчев коментира, че експертите ще загубят представа какво се случва в следващите 1-2 седмици. Хората спират да ходят на лекар, училищата и предприятията не работят. Хората обаче се събират семейно, с приятели.
Главният държавен инспектор обясни, че посещението при лекар не е задължително при млад и здрав организъм. Въпреки това грипът е сериозно заболяване, от което може да има различни усложнения в дихателната, сърдечната или нервната система.
Д-р Ангел Кунчев обърна внимание, че за ваксини вече е късно. По думите му за създаване на имунитет са необходими 20 дни, а при започваща епидемия няма време.
Два много ефективни противогрипни препарата се предлагат на пазара. Те обаче трябва да започнат да се приемат в първите 48 часа, посочи Кунчев.
Той е категоричен, че антибиотици не трябва да се взимат, тъй като даже може да навредят, докато няма съпътстваща бактериална инфекция. Такава можел да установи само лекар.


maintext:
Глобиха Андрей Слабаков за “хомофобски тормоз”
Продуцентите на „София ден и нощ“ и „Съдби на кръстопът“ също са наказани с имуществена санкция в размер на 300 лв.
Режисьорът Андрей Слабаков, известен с участието си в множеството телевизионни шоупрограми и активизма си срещу пълната забрана за тютюнопушене на обществени места, бе глобен от Комисията за защита от дискриминация с 300 лв. за нарушение на антидискриминационния закон.
Основание за делото срещу режисьора е изказването му в предаването „На инат“ по „Нова телевизия“ през април 2011 г., с което, за да защити тютюнопушенето на обществени места, Слабаков заяви, че гей мъжете са „много по-вредни“ от тютюнопушенето, защото „разпространяват СПИН масово“.
Това е трето произнасяне на КЗД по случая. След като първия път КЗД не установи дискриминация, решението беше отменено от Административен съд София-град, а отмяната – потвърдена от Върховния административен съд. Въпреки това КЗД втори път се произнесе, че Слабаков не е осъществил дискриминация, което наложи съдът да прогласи решението за нищожно и даде на КЗД указания по тълкуването и прилагането на закона. С новото си, трето решение, КЗД установява, че Слабаков е извършил две нарушения на Закона за защита от дискриминация – на забраната за тормоз, и на забраната за подбуждане към дискриминация.
„Случаят беше разглеждан от два персонални състава на КЗД“, коментира Радослав Стоянов – ЛГБТИ активист и жалбоподател по делото срещу Слабаков. „Голяма част от членовете на съставите на КЗД, които разглеждаха преписката, поддържаха, че дискриминация нямало, защото предаването било хумористично. Това не може да е така. Хуморът може да предизвиква и осмива предразсъдъците и дискриминационните стереотипи, но може и да ги възпроизвежда. В случая е очевидно, че Слабаков не осмива тезата, че гей мъжете са вредни, а я ползва като аргумент, за да обясни защо според него тютюнопушенето не бива да се забранява. В основата е посланието, че гей мъжете са вредни, защото разпространявали масово болести предавани по полов път. Това обаче е изопачено – не сексуалната ориентация определя дали някой е изложен на по-висок риск от инфектиране с ХИВ, а рисковото му сексуално поведение. Основният начин за разпространение на ХИВ днес е необезопасеният сексуален контакт. Изявленията му хвърлят и ужасна стигма върху хората, които живеят с ХИВ“.
Ответник по делото пред КЗД беше и продуцентът на вече сваленото от екран предаване „На инат“ – „Идалго Прадакшънс България“. Днес компанията продуцира предавания като „София ден и нощ“ и „Съдби на кръстопът“. Причината продуцентите да са посочени като ответници по делото е, че в предаването от 2011 г. темата бе повдигната от водещия – анимираното магаре Марк О’Селски, озвучено от глас зад кадър. В отговор на изявленията на госта си, водещият се обърна към Слабаков и по повод посещението му в една от най-големите гей дискотеки в Италия, като го попита: „С гръб към стената ли беше или постоянно се оглеждаше и държеше сапуна на връвчица?“. КЗД установява, че с бездействието си по отношение на изказванията на Андлей Слабаков продуцентите на предаването също са извършили дискриминация.
„Когато някой секретира сексизъм, хомофобия, расизъм или религиозна омраза в наше присъствие, а ние си мълчим или подмятаме шеги, това несъмнено ни прави съучастници“, коментира Стоянов. „Това, че насилието идва под вербална форма, не означава, че сме по-малко отговорни, отколкото ако някой упражняваше физическо насилие, а ние сме наблюдавали безучастно. У нас много често може да се чуе мантрата, че българите са много толерантни. „Толеранс“ обаче означава да търпиш нещо, а не да го разбираш или приемаш. Това, че бягаме от неудобни теми или казваме „Аз нямам нищо против, но…“ не ни прави толерантни. В ежедневието си масово отказваме да се интересуваме от гласа и преживяванията на хората, които са от някакво малцинство, а още по-рядко ги защитаваме, когато виждаме и чуваме, че са нападани. Отказваме да се поставяме на тяхно място, да общуваме с тях и да се опитаме да разберем какво ги наранява и защо. Докато това продължава, няма да бъдем успешни като общество“, заяви още той.
Андрей Слабаков днес продължава да е едно от популярните лица в „Нова телевизия“.


maintext:
Евакуират град в Германия заради древна бомба
54 хиляди души трябва да напуснат домовете си ден преди Коледа
Властите в германския град Аусбург ще евакуират 54 хил. души навръх Коледа заради бомба от Втората световна война, съобщава BBC.
Британската бомба, тежаща 3.8 тона, е открита по време на строителни дейности. Обезвреждането й вероятно ще отнеме цял ден. Евакуацията ще започне в 8:00 местно време и може да продължи до вечерта, съобщава местният новинарски сайт Augsburger Allgemeine.
Операцията ще засегне 32 хил. домакинства, живеещи в радиус 1.5 км от мястото, където е открито взривното устройство. Евакуираните ще бъдат настанени в училища, спортни зали и изложбен център.
В неделя ще има слаб трафик по улиците, което значително ще облекчи работата по
Това ще бъде най-голямата евакуация на население в следвоенната история на Германия. През 2011 г. 45 хил. жители на Кобленц бяха евакуирани отново заради неизбухнала бомба.
Аусбург, който се намира на 80 км северозападно от столицата на Бавария Мюнхен, преживява тежки бомбардировки по време на Втората световна война.
В периода 1942-1945 г. Кралските военновъздушни сили и американски бомбардировачи извършват масови нападения над германските градове, често в продължение на цели денонощия, с цел да отслабят нацистката военна машина.


maintext:
Година затвор и глоба, ако караш без “Гражданска отговорност”
Нови промени в Наказателния кодекс предвиждат до една година затвор и глоба от 500 до 1000 лева, ако си пропуснал да платиш застраховка “Гражданска отговорност” на колата си.
Как ще реагира обществото на това и ще има ли положителен ефект от промените, коментираха Владимир Тодоров, председател на Асоциацията на пострадали при катастрофи и автоинструкторът Камен Драганов коментираха пред Bulgaria ON AIR.
Тодоров обясни, че “Гражданска отговорност” е задължителна застраховка и липсата й води до това да няма кой да покрива щетите при инцидент, заяви Тодоров. По думите му, когато говорим за “Гражданска отговорност” и застраховка, трябва да обърнем другата страна – какво покрива тя и какво очакваме.
Драганов пък посочи, че застраховката покрива щетите на трети лица, което означава, че тя е задължителна, ако човек няма финансова обезпеченост да плаща. “Когато парите не достигат на повечето хора, които управляват автомобили, те достигат до най-минималния праг”, коментира автоинструкторът.
По отношение на свалянето на регистрационни номера при шофиране без книжка, Тодоров сподели, че приветстват идеята. Той е на мнение, че свалянето на регистрационните табели е една принудителна мярка, която веднага ще има ефект.
“Когато спреш един шофьор без книжка, ти не можеш да му вземеш книжката, ще му наложиш глоба, която той няма да плати и остава единственият начин да му посегнеш върху автомобила”, каза Владимир Тодоров.


maintext:
Платихме близо 1,6 млрд. данъци и осигуровки
С 43% е увеличението на внесения ДДС
Дни преди края на 2016 година ТД на НАП Варна отчита едни от най-успешните си резултати за приходите от данъци и осигуровки. Близо 1.6 млрд. лева са общо приходите от данъци осигурителни вноски до момента. Те са със 122 млн. лева повече в сравнение с 2015 година – ръст от 8.3%. Приходите от ДДС достигат 250 млн. лева, резултат, който показва ръст от 43% повече спрямо 2015 година. 9.3% увеличение отчитат варненските данъчни и при постъпленията от корпоративен данък, като през тази година в бюджета са постъпили 170 млн. лева. Приходите от осигурителни вноски (социални и здравни) достигат 847 млн. лева. Увеличението при тях е с над 22 млн. лева спрямо година по-рано.
От НАП отчитат, че устойчиво расте процентът на доброволно деклариране и внесените в срок задължения, като се намалява делът на просрочените задължения, за които се налага процедура по принудителното им събиране. Наред с повишеното доброволно изпълнение, публичните изпълнители от териториалната дирекция във Варна са събрали близо 17 млн. лева повече просрочени публични задължени спрямо миналата година, като в бюджета са постъпили 363 770 000 лева.
Съвместно с МВР и Агенция „Митници“ приходната агенция осъществи една от най-масовите кампании по Черноморието през летния туристически сезон. 7312 проверки и открити наблюдения извършиха екипите на НАП по Северното Черноморие. По време на осъществения контрол бяха установени 38 обекта, които извършват дейността си без фискални устройства. 25 обекта бяха запечатани за груби нарушения на данъчното законодателство. Освен контролните действия в кампанията бяха включени информационни и комуникационни способи, които доведоха до трайна промяна на поведението на рискови търговци в посока спазване на данъчните изисквания. Оборотът на търговските обекти в населените места по Черноморието за трите летни месеца надхвърли 5 млрд. лева, като приходите от ДДС се увеличиха с близо 40 млн. лева.
„Постигнатите високи резултати през годината ни радват, но и задължават през следващата година да положим допълнителни усилия, за да запазим и надградим постигнатото. Насърчаването на доброволното изпълнение на задълженията на данъкоплатците и партньорските отношения с бизнес и гражданите, ще са в основата на нашата работа“, заяви териториалният директор Милена Колева.


maintext:
Трима ранени при стрелба в джамия в Цюрих
Трима души бяха ранени при стрелба близо до ислямски център в Цюрих днес, съобщи швейцарският в. “Блик”, цитиран от Ройтерс. Полицията в Цюрих потвърди, че няколко души били ранени близо до центъра, но не посочи повече подробности.
Според първоначалните данни стрелецът е бил един. Той нахлул в молитвен дом близо до жп гарата и прострелял трима мъже на възраст от 30, 35 и 56 години, след това е избягал.
Полицията уточни, че неизвестният засега около 30-годишен извършител е влязъл около 17:30 часа в джамията и започнал да стреля по събралите се, след което избягал. Нападателят е носел тъмни дрехи и тъмна вълнена шапка. Районът на стрелбата е отцепен и веднага е започнало мащабно издирване на неизвестния мъж.


maintext:
Вили Боршукова за даряването на перуки на онкоболни
Преди седмица ви разказахме за това, как варненки даряват дългите си коси,
за да бъдат изработени от тях перуки за онкоболни жени и деца.
Оказа се, че дарението не гарантира безплатен аксесоар за пациентите, защото изработката му струва 250 лева в столичен салон.
Днес публикуваме продължение по темата с текст, изпратен ни от перукерката Вили Боршукова, която работи с дарените коси в столичния салон „Магама“. Публикуваме го без редакция, както и придружаващите го снимки:
„Магама” започва дейността си с перуки през 1991 г. в София. Работата ни с онкологично болни хора е тежка, но се стремим да улесним и отговорим на нуждите на хората!
Казвам се Вили Боршукова и през 2010 г. се разболях от рак на дебелото черво. Стресът и ужасът на смъртта не ме подминаха и изживях най-кошмарните години в живота си! Но Бог е добър и по негова милост и промисъл съм жива в момента! Перукер съм от 26 години и след диагнозата реших да помагам на хората със занаята, който имам. Много пъти сме помагали на хора в нужда, не само онкологично болни! Създадох кампанията „Дари коса, помогни на онкологично болен”, за да помагаме на социално слаби и болни деца!
Дарителската кампания набра голяма скорост и много хора се включиха с дарения, разбира се, малцина са хората, които знаят как се изработва една перука и колко време отнема, за да се получи желаният резултат. Изработката на една перука отнема около две седмици работа на двама специалисти перукери, за да се оплете косата и да се оформи желаната прическа, така че пациентът да бъде удовлетворен на 100%. Държа да подчертая, че за изработката на перуките са необходими допълнителни материали като: основи за перуки, монтюри конци, лепила, допълнителни глави и станове, които костват много средства. За да се постигне желаният резултат, за изработването на перуката трябва да се използват допълнителни средства и материали. Цената на тези материали за изработката на една перука е 250 лв. и хората е добре да знаят, че основата на перуката трябва да е изработена от специален висококачествен, мек и скъп материал, за да е удобен на кожата на главата, да не дразни и да не се възпалява.
Дарените коси пристигат при нас необработени, след което минават през дезинфикционна, термична и химична обработка. Почти винаги е необходимо да се боядисат, което също струва пари и задължително се оплитат и се втъкават в основата, косъм по косъм, което е изключително трудоемък процес. Болните заплащат 250 лв. единствено за материалите, като изработката оформянето, подстригването и боядисването са безплатни. От тези 250 лв. Здравната каса поема 100 лв. и така цялата перука от естествен косъм излиза само 150 лв. Закупена от магазина или от перукерско ателие, такава перука би струвала 1 500 лв. За сравнение, в други перукерски ателиета (например във Варна) само изработката на перука струва 800 лв. Перуките за деца и социално слаби са напълно безплатни, а разходите се заплащат изцяло от „Магама”.
Салон „Магама” има лиценз за работа от Агенцията за хора с увреждания към Министерство на труда и социалната политика – Удостоверение № 381/31.07.2015 и има регистрация в Регистъра на лицата, осъществяващи дейности по предоставяне на медицински изделия и помощни средства, приспособления и съоръжения за хора с увреждания към Агенцията за хора с увреждания. Салон „Магама” има и регистрация към Изпълнителната агенция по лекарствата към Министерство на здравеопазването с Удостоверение № BG/CA01/MB0012/07.07.2015.
Практика в „Магама” е да се взимат данните и контакт на дарителите и след изработката на перуката, да се предоставят на получилия дарението. Ако той желае и здравословното му състояние позволява, може да се свърже с дарителя си. Това създава емоционална връзка межу хората и допринася за прозрачността на процеса, но не винаги болните, получили перука като дарение имат желание и възможност да влязат във връзка с дарителите. За една перука се използват коси от 2-3 дарители. Всеки дарител при желание може да посети салона на „Магама”, където се намира перукерското ателие, за да провери наличността на дарението си. Всички дарени коси се съхраняват под номер в специални кутии или така наречената „банка” за коса при специална температура, влажност и други необходими условия.
Изключително тежкото състояние на пациентите не винаги позволява снимането им, особено когато става въпрос за деца. Във време на социалните мрежи и интензивна визуална комуникация, снимковият материал се оказва силно влияещ на доверието. Подчертаваме, че при работата с болни хора, снимането не винаги е възможно да се направи!
С тази информация искаме да дадем максимална яснота за нашата работа и да избегнем недоброжелателни коментари и неетични изказвания за дейността ни. По този начин ние можем да правим добро и го правим така, че болните хора да бъдат максимално улеснени. Опитът ни е показал, че болните не желаят да бъдат съжалявани и третирани по различен начин от обикновения клиент, затова специалистите, които работят с тези хора са добре подготвени и компетентни по всички въпроси, особено за работата с деца!
С името си и като утвърден дългогодишен фризьор и перукер, преживял ужасната болест рак, стоя зад всяка казана дума и нося пълната отговорност за всяко мое действие.